Graanopberging: Grain Handlers, Premium Foods open aanleg | Landbou
Graanopberging: Grain Handlers, Premium Foods open aanleg
Die nuwe opbergingskompleks van Grain Handlers wat op Kroonstad gebou is. Deur die silo's reg langs Premium Foods se meule op te rig, kan die maatskappy vervoerkoste aansienlik verminder, wat voordeel vir graanboere inhou. Foto: Gerrit Bezuidenhout
Die opening van Grain Handlers se silo-aanleg in Kroonstad hou ongekende voordele vir Suid-Afrikaanse graanboere in, veral wat betref die bemarking en verskaffing van mielies.
Die nuwe aanleg, wat reg langs Premier Foods se meule is, sal die maatskappy in staat stel om mielies teen 'n aansienlik laer koste na die meule te vervoer as wat vroeër die geval was, het mnr. Hennie de Lange, direkteur van Unigrain en voorsitter van Nexgro, gesê. Nexgro is die virtuele platform wat graanboere in staat stel om direkte beheer van hul plaasdata, produkte en pryse te neem.
Die aanleg is oor 'n tydperk van 18 maande gebou, maar die idee daarvoor het reeds sowat sewe jaar gelede posgevat. "Toe ons die grond reg langs Premier Foods kon kry, was alles gereed, want dit gaan alles oor die lengte van daardie vervoerband wat mielies direk na die meule neem. Dit stel ons nou in staat om die laer vervoerkoste se voordeel aan ons boere terug te gee." Die aanleg kan 60 000 ton hou, met die uitlaaiketting wat mielies teen 150 t/uur uit die silo en na die meule kan vervoer.
Mnr. Kobus Gertenbach, hoofbestuurder van Premier Foods, het gesê daar is 'n noue verbintenis tussen die maatskappy en boere. "Die landbougemeenskap het Premier Foods bygestaan in moeilike tye en dit is vir ons goed om nou weer op ons beurt 'n oplossing aan ons graanboere te kan bied."
Gertenbach het gesê na opgraderings aan Premier Foods se meule het die maatskappy besef dat hy slegs 15 dae se voorraad kon opberg, maar nie meer silo's kon bou nie. "Ons kon wel die grond daarvoor verskaf en hierdie aanleg stel ons nou in staat om meer plaaslaaivragte in te neem en op te berg. Dit gaan beslis 'n groot verskil in die toekoms vir boere en ons eie bedrywighede maak."
Die voerband wat die opgebergde mielies direk na die meule neem. Gewoonlik sou padvervoer gebruik moes word, maar met 'n vermoë van 150 t/uur maak dit die uitlaai van mielies veel doeltreffender en kostebesparend. Foto: Gerrit Bezuidenhout